Vaalivoitto on selvä, sillä äänistä on laskettu jo yli 90 prosenttia.

Voittajapuolueen puheenjohtaja julisti puolueensa voittajaksi jo sunnuntai-iltana. AOP

Puolaa hallitseva konservatiivinen Laki ja oikeus –puolue on saanut sunnuntain parlamenttivaaleissa murskavoiton. Uutistoimisto Reutersin mukaan äänistä on laskettu yli 90 prosenttia.

Laki ja oikeus -puolue saa vaaleissa vajaan 45 prosentin kannatuksen. Se tarkoittaisi 239 jäsentä 460:sta. Edellisissä vaaleissa puolueen edustajamäärä oli 235.

Laki ja oikeus -puolueen valtaannousu tapahtui neljä vuotta sitten. Sen jälkeen Puolaa on arvosteltu voimakkaasti muun muassa siitä, että maassa horjutetaan muun muassa median ja oikeuslaitoksen riippumattomuutta.

Tästä syystä Puola on joutunut ongelmiin EU:n kanssa, mutta Laki ja oikeus -puolueen suosio on vain kasvanut. Syynä tähän ovat hallituksen käynnistämät sosiaaliturvan uudistukset kuten lapsilisäetu. Se on otettu riemastuneina vastaan erityisesti vähävaraisten keskuudessa, selviää Ulkopoliittisen instituutin analyysista.

Heikko oppositio

Näissä vaaleissa puolue kampanjoi nostamalla seksuaalivähemmistöt tikunnokkaan.

– Kun vuonna 2015 Laki ja oikeus kampanjoi hyökkäämällä siirtolaisia ja pakolaisia vastaan, tällä kertaa se tavoittelee konservatiivisia äänestäjiä vastustamalla ”LGBT-ideologiaa”, Ulkopoliittisen instituutin analyysissa todettiin ennen vaaleja.

Analyysissa todettiin, että Puolan sisäpoliittinen kehitys aiheuttaa haasteita EU:lle myös jatkossa.

Laki ja oikeus –puolueen sisällä vaalivoittoa pidettiin jo etukäteen varmana, sillä oppositio on Puolassa heikko.

Juttua päivitetty 14.10. kello 1.05 ja 11.58 äänestystuloksilla.